אורלי עדס

אורלי עדס (נולדה ב-1968) היא מנכ"לית ועדת הבחירות המרכזית.

ביוגרפיה 
עדס נולדה בירושלים. בוגרת התיכון המקצועי "סליגסברג". בצה"ל שירתה במזכירות הפיקוד העליון שבלשכת הרמטכ"ל בתקופתם של משה לוי ודן שומרון. עם שחרורה מהצבא בשנת 1988 תכננה עדס להגשים את חלום הילדות שלה וללמוד עיצוב אופנה, ועד תחילת הלימודים החלה לעבוד במשרה זמנית בוועדת הבחירות המרכזית, ומאז היא עובדת שם. בדרך עברה כמה תפקידים: מנהלת לשכה, עוזרת ראשית, עוזרת בכירה למנכ"לית וסמנכ"לית. במקביל לתפקידיה בוועדה עשתה בכנסת תפקידים נוספים, בין השאר שימשה מזכירה ובהמשך מנהלת קרן פרס יו"ר הכנסת לאיכות החיים.

בשנת 2003, כשכיהנה כסמנכ"לית הוועדה, החלה ללמוד משפטים בקריה האקדמית אונו אותם סיימה בשנת 2006. עם סיום הלימודים לקחה חופשה ללא תשלום מעבודתה בוועדת הבחירות והחלה בהתמחות אצל נורית אלשטיין שכיהנה באותה עת כיועצת המשפטית של הכנסת. עם סיום ההתמחות עמדה בבחינות הקבלה ללשכת עורכי הדין וחזרה לעבודתה בוועדה. כשהודיעה מנכ"לית הוועדה הקודמת, תמר אדרי, על פרישתה, בשנת 2010, פורסם מכרז פומבי לתפקיד מנכ"ל ועדת הבחירות המרכזית ועדס נבחרה לתפקיד. אחת המטרות שהציבה לעצמה עם בחירתה לתפקיד היה קידום נשים, ואכן רוב מוחלט של העובדים הקבועים של ועדת הבחירות המרכזית מאז בחירתה היו נשים.

השנים 2019 עד 2022 היו מאתגרות במיוחד עבור עדס כאשר הוועדה שבראשה היא עומדת נאלצה להתמודד עם משבר פוליטי בישראל שגרר חמש מערכות בחירות (הבחירות לכנסת העשרים ואחת באפריל 2019, הבחירות לכנסת העשרים ושתיים בספטמבר 2019, הבחירות לכנסת העשרים ושלוש במרץ 2020, הבחירות לכנסת העשרים וארבע במרץ 2021, והבחירות לכנסת העשרים וחמש בנובמבר 2022), כאשר שלוש מהן התקיימו בזמן מגפת הקורונה בישראל. הבחירות לכנסת ה-25, שנערכו בנובמבר 2022, היו הפעם השביעית שעדס ניהלה את מערכת הבחירות כמנכ"לית ועדת הבחירות המרכזית.

במרץ 2021 נבחרה ל"אשת השנה" של קשת 12.

קישורים חיצוניים

 מנכ"לית ועדת הבחירות אורלי עדס אצל גלית ואילנית
 
 "משקל אדיר עליי": מנכ"לית ועדת הבחירות חשה סיפוק
 ניהול מערכת בחירות בזמן המגפה

מנכ"לים ישראלים
מנכ"ליות ישראליות
עובדי הכנסת
ועדת הבחירות המרכזית
בוגרי תיכון סליגסברג-ברנדייס
בוגרות הקריה האקדמית אונו: משפטים
בוגרי הקריה האקדמית אונו: משפטים
ירושלים: אישים
ישראליות שנולדו ב-1968
ישראלים שנולדו ב-1968